**Úloha sociálnych partnerov pri zvyšovaní atraktivity učiteľského povolania**

V dňoch 14. – 15. septembra 2022 usporiadali ETUCE (európsky odborársky výbor pre vzdelávanie) v spolupráci s EFEE (európska federácia zamestnávateľov v školstve) a predstaviteľmi miestnych odborov v Rige v Lotyšsku v poradí druhý seminár o budovaní kapacít sociálneho dialógu v oblasti školstva. Odborový zväz školstva zastupoval vedúci Úradu zväzu Juraj Stodolovský. Podujatie sa uskutočnilo v rámci projektu financovaného z EÚ „K akčnému rámcu na zvýšenie atraktivity učiteľského povolania prostredníctvom efektívneho sociálneho dialógu vo vzdelávaní“. Cieľom tohto dvojdňového seminára bolo poskytnúť európskym sociálnym partnerom v oblasti vzdelávania priestor na zlepšenie ich vedomostí a povedomia o riadení EÚ, politikách a prioritách v oblasti sociálneho dialógu a venovať sa špecifickým potrebám pri budovaní kapacít sociálneho dialógu. Zástupcovia ETUCE a EFEE diskutovali a snažili sa dosiahnuť prienik vo vnímaní konkrétnych prvkov priamo a nepriamo spojených s atraktívnosťou učiteľskej profesie, tak ako sú načrtnuté v spoločnej „Deklarácii k akčnému rámcu pre učiteľskú profesiu“ z roku 2018 a v aktuálnom pracovnom programu ESSDE (európsky sektorový sociálny dialóg vo vzdelávaní).

Prof. Howard Stevenson (Univerzita Nottingham) a prof. Alison Millner (Univerzita v Aalborgu) prezentovali výsledky výskumu o všeobecnom stave európskeho vzdelávacieho systému a o problémoch spojených s nízkou atraktivitou a nedostatkom zamestnancov v oblasti vzdelávania. Zástupkyňa asociácie litovských školy odborného vzdelávania a prípravy a zástupca Centra odborného vzdelávania v Litve vo svojom vystúpení zdôraznili potrebu navrhnúť lepšie kariérne cesty, ako aj dodatočnú psychologickú a učebnú materiálnu pomoc učiteľom a študentom.

Popoludňajší program bol zameraný na úlohu vzdelávacích systémov pri integrácii študentov z radov migrantov a na zdroje potrebné pre učiteľov na realizáciu tohto zložitého procesu. Účastníci sa podelili o skúsenosti v rámci svojho národného kontextu a zaoberali sa konkrétnymi problémami, ako je nedostatok financií, nedostatok personálu a učebných materiálov, neprispôsobenie učebných osnov potrebám študentov a administratívna záťaž. Dodatočný dôraz sa kládol na budúcnosť on-line vzdelávania na diaľku a na to, ako môžu tento proces negatívne ovplyvniť napríklad výpadky prúdu alebo internetu.

V pracovných skupinách účastníci medzi sebou zdieľali osvedčené postupy a názory na motiváciu a angažovanosť učiteľov a na vplyv sociálnych a ekonomických faktorov na atraktivitu profesie. Za kľúčové aspekty, ktoré je potrebné posilniť, bolo označené mentorstvo od skúsených učiteľov ako príležitosť na vzájomný profesionálny rozvoj a tiež posilnenie možností náboru a udržania učiteľov v profesii. Zdôraznená bola tiež dôležitosť spolupráce so sociálnymi partnermi a hľadanie spojenectiev s príslušnými zainteresovanými stranami.

Druhý deň bol zameraný na identifikáciu faktorov, ktoré povzbudzujú mladých ľudí k tomu, aby sa stali súčasťou učiteľskej profesie a ktoré udržia tých, ktorí uvažujú o odchode z dôvodu nízkych miezd a nedostatku uznania. Účastníci seminára sa zhodli, že zlepšovanie pracovných podmienok a zavádzanie opatrení na podporu profesijného rozvoja učiteľov by mali byť hlavnými prioritami zamestnávateľov a odborov s cieľom zvýšenia atraktivity učiteľského povolania.

Záverečná konferencia k projektu sa bude konať vo Varšave v januári 2023.